Transcript vum Livestream: Pressekonferenz am Livestream iwwert d'Aarbechte vum Regierungsrot an dem Energiedësch (28.02.2022)

## Intervenants

* Xavier Bettel, Premier- a Staatsminister
* Claude Turmes, Minister fir Energie
* Corinne Cahen, Ministesch fir Famill an Integratioun
* Franz Fayot, Wirtschaftsminister
* Journalisten

## Sprooch

* Lëtzebuergesch
* Franséisch

## Transcript

[Xavier Bettel]

Dir Dammen an dir Hären, e schéine gudde Mëtteg.

Fënnef Deeg ass et hier dass mir moies erwächt sinn, an d’Welt wei mer se virdru kannt hunn

net méi déi selwecht ass.

Mir sinn opgestanen an et war Krich, eppes wat mir säit 45 hei zu Lëtzebuerg

net méi esou no gespuert hunn.

Et war Krich an der Ukraine. Et ass Krich an Europa.

Krich duerch a mat Russland.

Et sinn elo mëttlerweil fënnef Deeg dass Schëss falen, datt Bommen explodéieren

a Mënschen alles verléiere wat se hunn.

Et sinn onschëlleg Mënschen.

Mënschen déi näischt vun all dësem gefrot hunn.

Et si 5 Deeg gepräägt vun Horror, vu Gewalt.

5 Deeg gepräägt vun Angscht an onvirstellbarem Leed.

Et ass och 5 Deeg vu Blesséierten, 5 Deeg vu getrennte Famillen, 5 Deeg wou doudeg Leit ze ziele sinn Et sinn awer och 5 Deeg vun ongebrachener Solidaritéit mat der Ukrain, 5 Deeg vu staarkem Determinismus vu Säite vum Ukrainesche Vollek, an och vun internationaler Solidaritéit.

Dofir déi Verspéidung elo an d'Pressekonferenz déi huet misse verluecht ginn, an ech wäert och vläicht wärend der Pressekonferenz mussen éischter goen, well ech a permanentem Kontakt si mat den ukraineschen Autoritéiten.

Mir hunn als Land mat eisen europäesche Partner séier an och gëeent reagéiert, mat wirtschaftleche Sanktioune géint Russland, an awer och Hëllefe fir d’Mënschen a fir d'Regierung an der Ukrain.

Et si Sanktiounspäck déi et wierklech nach ni virdru gi sinn, mir wäerten den Drock weider op Russland ganz héich halen.

Mir wäerte weider mat Mesuren Drock opbaue wou et wéi deet.

Mir loossen net labber.

Et gëtt just ee Wee aus dëser Kris, dat ass eng komplett Deseskalatioun vu Säite vu Russland.

An ech verstinn, datt ganz vill Leit och hei, sech Suerge maachen iwwert déi Aussoen déi di läscht Stonnen an déi läscht Deeg gemaach gi sinn.

A mir begréissen och dofir datt grad an dësem Moment, an dofir ass och de permanente Kontakt mat den ukraineschen Autoritéiten, déi éischt Friddensgespréicher stattfannen,

a mir hoffen do selbstverständlech, dat positiv Unzeechen, Resultater no dëse Gespréicher wäerte kommen.

Och national huet d’groussherzoglech Regierung Moossname getraff.

Sou ass gëschter decidéiert ginn dat eise Loftraum fir russesch Fluchgesellschafte gespaart sollt ginn.

Haut hu mir annoncéiert, Zelter, Jeepen an och Rakéitenofwiersystemer an d'Ukrain ze liwweren.

Zousätzlech stellt onst Land eise Partner 1 Millioun Euro zur Verfügung, wéi och de Kooperatiounsminister de Moien ugekënnegt huet, fir Flüchtlingen aus der Ukraine z’ënnerstëtzen.

An dat ass elo just eng éischt... et ass eng immediat Hëllef.

Och am Kader vun der Hëllefsufro vun der Ukrain beim Europäeschen "Civil Protection Mechanism", preparéiert Lëtzebuerg en éischten Hëllefspak mat Rettungsmaterial.

Bis de Moie waren 370.000 Leit ukomm an Europa, dovunner 2/3 aus Polen.

Dës Zuel wiisst de Moment vu Minutt zu Minutt.

D’Waardeschlaangen op de Grenziwwergäng huele keen Enn, a kënnen am Moment bei verschiddene Fäll bis 80 Stonnen daueren.

Estimatioune ginn elo schonn no uewe verbessert: Et solle bis zu 4 Millioune Leit an Europa flüchten.

Ech erlabe mir hei och de belsche Consulairedéngschter Merci ze soen, déi dès le départ eis gehollef hunn, zu Kiew de Relais ze maache fir deene Leit déi do present waren ze hëllefen.

Mir wäerten och an deem Kontext vu Solidaritéit a vu Flüchtlingen eis Solidaritéit weisen, an och Leit ophuelen.

Mir sinn am gaangen eis opzestelle fir à court terme déi néideg Capacitéiten am Accueil kënnen ze schaffen.

En vue vun den Ugekënnegten Zuele wäert dëst awer iwwert déi aktuell Capacitéite vum Office National de l’Accueil (ONA) eraus goen.

Wéi laang de Konflikt wäert dauere kann haut kee soen.

Onofhängeg dovunner wäerte mir eis Responsabilitéiten iwwerhuelen, als EU an och als Land.

Tëschent der EU an der Ukraine besteet nach ëmmer eng Visa Liberalisatioun, dat heescht dass d’Ukrainer kee Visa brauche fir op Lëtzebuerg ze kommen.

Deemno sinn si egal wei emol fir 3 Méint legal hei am Grand-Duché.

Parallel wäert um Niveau vun der Immigratioun gekuckt ginn, fir dass d’Leit onkomplizéiert an och onbürokratesch e legale Statut kënnen hei kréien.

Zu Bréissel gëtt dës Woch iwwer d’Aktivatioun vun der Direktiv "protection temporaire" geschwat.

Dat ass ee Mechanismus deen et erméiglecht déi Leit esou séier wei méiglech opzehuelen, ouni ze komplizéiert Mesuren ze hunn, an hinnen eng "attestation temporaire" fir zu kënnen zu Lëtzebuerg ze bleiwen, ze ginn.

An domat kéinten d’Leit och direkt schaffe goen, an dës Reegel géif dann an all de Memberstaaten applizéiert ginn.

Als Medien- a Kommunikatiounsminister begréissen ech och d’Annonce vun der Europäescher Kommissioun, fir RT, also Ex-Russia Today, Sputnik, souwéi hir Duechter-Gesellschaften an dem 3. Sanktiouns-Pack ze nennen.

Soumat ginn um EU-Niveau déi néideg Instrumenter geschafen, fir d’Diffusioun vun dësen

op europäeschem Territoire kënnen ze verbidden.

Iwwert de Weekend, musst Dir wëssen, war d'Regierung ganz aktiv, an a konstantem direktem Echange mat der Präsidentin vun der europäescher Kommissioun an och mat hirem Team, well dëst war ee Punkt dee mir als Medien- a Kommunikatiounsminister, mee och als Regierung immens wichteg war, an de Sanktiounspak och dran ze kréien.

Verstitt mech net falsch, Lëtzebuerg huet mat der SES e groussen Impakt op d’Diffusioun vu Medien.

Mir sinn e Medie-Standuert.

An d’Prinzippie vun der Liberté d’expression, der Pressefräiheet an dem Medie-Pluralismus si fir eis wichteg Prioritéiten.

Mee mir mussen eis an dësem ganz spezifesche Fall ganz kloer bewosst sinn, dass dëse Secteur als staatlecht Instrument benotzt gëtt, an ass och en Deel vun engem aggressive militäreschen Akt.

Si sinn eng Waff vum russesche Staat, a si sinn och en integralen Deel vun dësem Krich.

Lëtzebuerg huet sech dofir staark gemaach fir eng europäesch Léisung ze fannen, déi et eis erméiglecht fir concertéiert géint déi verschidden Diffusiouns-Kanäl vun deene genannte Gruppe virzegoen.

Am Kloertext heescht dat datt, des Gruppe wäerten weder iwwert d’SES kënnen ausgestraalt ginn, nach bei der Post ze fanne sinn.

Dorunner schaffe mir elo och mat de concernéierten Acteuren.

Mir hunn... Mir sinn eis bewosst, datt dës Mesuren,... an op där enger Säit, och d'Liberté de presse do ass, mee op der Balance,... hei kann ee net méi vu Liberté de presse schwätzen, wann dat fir Propaganda a militäresch Zwecker benotzt gëtt.

Mir sinn eis bewosst: dës Mesure sinn aussergewéinlech, mee si sinn noutwenneg.

Ech verstoppen et net: De Krich an der Ukrain an och d’Sanktioune géint Russland, an eventuell Contre-Sanktioune vu Russland riskéieren och zu Lëtzebuerg en Impakt ze hunn.

Mir wäerten all riskéieren d’Konsequenzen ze spieren: Eis Betriber, mee och eis Bierger.

Ech hunn et och schonn zu Bréissel gesot wéi mir do waren, mir sinn eis bewosst: d'Sanktioune kaschten eppes.

Russland ass am gaange Contre-Sanktiounen ze preparéieren, a Fridden huet e Präis.

Fridden huet e Präis, a mir musse bereet sinn, deen ze bezuelen.

Dofir leeë mir elo net d’Hänn an de Schouss an, mir mussen eis preparéieren op déi verschidden Eventualitéiten.

Mat präzise Moossnamen zéie mir elo schonn e finanziellt,

wirtschaftlecht a soziaalt Sécherheetsnetz ënnert eist Land.

Fir ganz spezifesch Secteure wou mir wëssen datt den Impakt... och e groussen Impakt kann op déi Schwaachst vun eiser Gesellschaft hunn, an dat ass fir eis Gesellschaft allgemeng.

Dass mir haut hei virun Iech sti weist wéi villschichteg a wäitgräifend eis Preparatioune sinn, an och schonn haut éischt Äntwerten op des Kris kommen.

Den éischte grousse Chantier un dee mir ugaange sinn, déi lescht Deeg, déi lescht Wochen, an nach méi prezis intensiv déi lescht Stonnen ass dee vum Risk vun enger Präisdeierecht vun der Energie, dee lo schonn am gaange war, mee wou mir awer och net wësse wéi et stoppt,

well haut Iech kënnen ze soe wéi et muer ausgesäit an dësem Konflikt kann am Moment och keen.

Mir sinn eis bewosst datt déi Energiedeierecht d'Bierger alleguerte concernéiert, an och d'Betriber.

Dofir ass haut de Moien en Energiedësch fir d'éischte Kéier zesumme komm, an ech soen och den Energiefournisseuren e ganz grousse Merci.

Mir wäerte probéieren hei ze intervenéiere fir datt den Impakt esou kleng wéi méiglech ass.

Dofir och den Här Turmes deen als Energieminister de Kontakt opgeholl hat deene verschiddene Provider, an och wou mir zesummen als Aarbechtsgrupp u Propositioune geschafft hunn.

An hei ass et wéi bei der Pandemie, wou mir kucken zesummen als Regierung, mat deene verschiddene Ministère wéi mir kënnen op deene verschiddene Punkten agéieren.

Dofir op menger lénker Säit eis Sozialministesch, fir dee ganze Punkt wéi mir kënnen d’Leit entlaaschten.

An do wäert och op den Detail agoen, wéi hei iwwert .... ech erlabe mir et ze soen... den AVC (“allocation de vie chère”), eng Propositioun op den Dësch kënnt vun der Familljeministesch, fir deene Leit déi am meeschten am Besoin sinn, wou den Impakt am Fong am gréissten ass, entgéint ze kommen.

Den Här Fayot, den Här Delles an den Här Turmes wäerte mat der Madamm Backes, déi ech och haut wëll entschëllegen, d’Madamm Backes huet haut e negativ Test, mee Dir kennt jo d’Reegel: et ass 2 Deeg hannerteneen, dat heescht muer wäert se kënnen erausgoen, an d’Madamm Backes wierklech gefrot fir sech ze entschëllegen, mee déi awer an der ganzer Reunioun per Videoschaltung bei eis war.

Wou mir och gekuckt hunn, a si, mam Här Fayot a mam Här Delles, mam Här Turmes a mat der Madamm Backes wäerten an engem 2. Deel iwwert déi Saache vun de Betriber, och fir déi grouss Betriber, fir d’Industrie awer och fir kleng a mëttel Betriber zeréckkommen.

Fir eis ass et wichteg datt déi Mesure wierklech gräifen.

Déi Mesuren déi mir Iech elo annoncéieren kaschten eleng ongeféier 75 Mio. Euro.

Dat ass deen 1. Pak deen hei gemaach ginn ass och fir d’Privatleit.

Dat ass eleng fir d’Haushalter wou mir ob déi doten Zomm kommen.

Ech ginn elo d’Wuert weider un den Här Turmes, dann un d’Madamm Cahen, an dann och kuerz un den Här Fayot, deen...

Firwat mir och hei stinn, well dem Här Fayot säin Deel, pardon wann ech dat elo hei esou soen, kënnt jo eréischt méi spéit.

Mee et ass fir Iech ze weisen, datt déi 3 Parteien och hannert dësem Pak stinn.

Et si Consultatioune gewiescht, Echange gewiescht, et si Calcule gewiescht, et sinn du coup Decisioune geholl ginn, wou mir och wollte weisen datt hei net eppes ass wou just eng demokratesch Partei vertrueden ass, oder och eng gréng Partei, mee och d'LSAP, well an deem dote Kontext ass et wichteg, datt d’Leit och dobausse matkréien, datt hei déi 3 Composanten, déi an der Regierung sinn, och hannert dëse Mesure stinn.

Voilà an dann duerno, huele mir Froen,... wa mir bis deen doten Tour gemaach hunn.

Dat heescht fir d’éischt den Här Turmes, dann d’Madamm Cahen an dann den Här Fayot.

[Claude Turmes]

Villmools Merci Här Premierminister.

Mir wëssen datt vill Leit sech Suerge maachen an dësen Deeg em d’Energie, de Stroum, de Gas an och d’Pëtrolsprodukter.

Dat wat mir kënne soen ass datt d’Versuergungssécherheet

vu Gas, Stroum an och vun de Pëtrolsprodukter garantéiert ass.

Ech mengen do si mir op der gudder Säit.

Do wou et méi komplizéiert ass, ass bei den Energiepräisser, an dofir hate mir de Moien och e gudden Echange mat de Fournisseuren vu Gas, Stroum an och vun de Pëtrolsprodukter, wou si eis och nach eng Kéier erkläert hunn, an hiren Akafsstrategien, wou Schwieregkeete sinn a wou et besser geet, a wou mir och mat hinnen déi Mesuren, déi mir Iech elo wäerte virstellen, diskutéiert hunn.

Et ass wierklech eng exzeptionell Situatioun, an dofir brauche mir och elo temporär, extra eng Reduktioun op de Gas- an op de Stroumrechnungen.

Wéi maache mir dat?

Beim Gaspräis senke mir en Deel vun de Käschten déi um Netz sinn of.

Doduerch kënnen alleguerten d’Gasclientë bis zu 500 Euro aspueren.

Dir musst wëssen dat de Gas déi Energie ass, déi wierklech am brutaalsten, am héchste betraff ass duerch déi ganz geopolitesch Onsécherheeten elo mat Russland an der Ukrain.

An da maache mir eng 2. Mesure fir de Präis vum Stroum ze stabiliséieren an dësem Joer an am nächste Joer.

Dat huet de Virdeel datt mir domat all Haushälter erreechen, an datt mir och déi Energie déi eis am séiersten onofhängeg mécht vun de fossillen Energien, an och am klimafrëndlechsten ass, datt mir déi eigentlech attraktiv maache fir d’Leit.

Et ass kloer datt mëttel- a laangfristeg d’erneierbar Energien déi Energie sinn, déi eis wierklech wäerten onofhängeg maachen.

D’erneierbar Energien, dat sinn d’Energie vum Fridden, well bei enger Wandmillen, bei enger Solaranlag, do ka keen erpresst gi wéi mir dat am Moment gesinn bei de fossillen Energien.

An haut ginn ech elo net an den Detail an, mee mir hunn och eigentlech nach en 3. Pak.

Dat sinn dann d’"PRIMe House", vun der Carole Dieschbourg an och nach Saachen déi mir hunn an der Elektromobilitéit.

Do wäerte mir nach eng Kéier....Ufank Abrëll... hu mir do e neie Pak mat ganz attraktiven Aiden an och manner Bürokratie.

An dat passt natierlech och elo gutt an dës Zäit.

Vläicht nach ee Wuert zum Pëtrol:

De Mëtteg ass e Conseil vun den Energieministeren zu Bréissel, muer ass en extraordinäre Meeting vun der internationaler Energie-Agentur an do wäert um Ordre du jour och eng Moossnam sinn, déi weltwäit probéiert den Impakt ze kréien op de Präis vum Pëtrol.

Ech kann do net am Moment an den Detail goen, mee och dat hu mir net vergiess an dorunner schaffe mir.

[Xavier Bettel]

Madamm Cahen.

[Corinne Cahen]

Jo villmools Merci, e schéine gudde Mëtteg och vu mir.

Dir wësst wann d’Präisser an d’Luucht ginn, d'Energiepräisser, da si virun allem mol déi Leit déi net esou vill Suen hunn, déi ganz uerg dovunner betraff sinn, och hei am Land.

Mir haten an enger Krisenzäit, d’Krisejoer 2020 decidéiert, d’"Allocation de vie chère" eemoleg ze verduebelen deemools.

Mir hunn dunn 2021 decidéiert d’"Allocation de vie chère" em 10% nohalteg an d’Luucht ze setzen, a mir hu fir dëst Joer 2022, déi "Allocation de vie chère" schonn em Minimum 200 Euro an d’Luucht gesat, do hänkt et dann dovunner of wéi vill Leit am Menage sinn, si ass tëschent 200 a 400 Euro an d’Luucht gesat ginn.

Domadder hu mir am Fong geholl schonn deene Leit déi et wierklech brauchen immens gehollef, well mir domadder awer eppes ofgefiedert kréien, mee dat ass ons awer et duergaangen als Regierung.

A mir hunn iwwerluecht wéi mir de Leit nach méi an nach besser kënnen hëllefen.

Well d’Energiepräisser eeben esou an d’Luucht ginn, hu mir dunn gekuckt fir de Leit nach eng Kéier méi ënnert d’Äerm ze gräifen.

Ech hu gesot mir haten decidéiert 2022 deene Leit déi d’"Allocation vie chère" kréien, nach eng Kéier tëschent 200 a 400 Euro, jee nodeem wéi vill Leit am Menage liewe bäizeginn.

Mir hunn elo decidéiert datt mir eng Energieprime aféieren, an all déi Leit déi d’"Allocation de vie chère" zegutt hunn, all déi Leit déi schonn hir Demande gemaach hunn, oder nach maachen, déi kréien nach eng Kéier tëschent 200 a 400 Euro bäi.

200 Euro ass wann eng Persoun eleng an engem Menage lieft, da sinn et 250 Euro wann 2 Persounen an engem Menage liewen, 300 Euro wann 3 Persounen an engem Menage liewen, an dat geet dann eebe bis 400 Euro maximum déi e Stot dann dee Moment ka bäikréien.

Et ass awer esou, Dir wësst d'"Allocation vie chère",... an dofir wollt ech och datt Dir deen Tableau géift ausgedeelt kréien, deen d'Journalisten elo hei hunn, do gesitt Dir am Fong geholl, wann ech lo z.B de Montant vun der "Allocation de vie chère" huelen, an der alleréischter Tabell, déi 1.652 Euro, do sinn déi 200 Euro schonn dobäi, déi mir decidéiert haten eropzegoen.

An Dir gesitt och d’"Limite de revenu", d.h. wann eng Persoun eleng bis zu 2.258,84 Euro Revenu huet, huet hien déi "Allocation de vie chère" zegutt, wou dann elo nach eng Kéier

da fir eng Persoun 200 Euro dobäi kommen.

Mir hunn awer dunn decidéiert datt mir wéilten och d’Limitt vun de Leit déi dann déi Energieprime zegutt hunn an d’Luucht schrauwen.

Dat heescht datt mir net géifen op deem Montant bleiwen, just fir déi déi d’"Allocation de vie chère" zegutt hunn, mee datt mir do 25% driwwer wéilte goen.

Dat heescht, wann Dir z.B. dann tëschent deem Montant wou Dir d’"Allocation de vie chère" nach esou just zegutt hutt, +25%, kënnt Dir déi Energieprime ufroen, tëschent 200 a 400 Euro, an da kréien déi Leit se och.

Dofir hunn ech deen Tableau ausgedeelt fir datt ee vläicht emol ee Beispill kann huelen.

Wann ech z.B. e Stot hu vu 4 Leit, wann dee Stot manner verdéngt wéi 4.743,56 Euro de Mount, dann huet en d'Urecht op déi "Allocation de vie chère" vun 2.891 Euro.

Do kommen dann elo nach eng Kéier 350 Euro Primm Energie dobäi, fir dee Stot vu 4 Leit.

Dat heescht déi Famill vu 4 Leit déi bis zu 4.743,56 Euro verdéngt, kritt dann am ganze fir dëst Joer 2022, 3.241 Euro.

Do hu mir awer déi Fourchette no uewen opgemaach vum Verdéngscht.

Dat heescht dee Stot vu 4 Leit, wann dee méi wéi déi 4.743,56 Euro verdéngt, mee manner 5.929,45, d.h. bis zu deem Montant, kann een dann déi Primm Energie ufroen,

um "Fonds national de solidarité".

Mir wäerten och eng vereinfacht Prozedur wéi ëmmer hunn, op Guichet.lu wäert e Formulaire sinn.

Do wäerten och Leit kucken datt dat esou séier wéi méiglech geet, datt een déi Primm ka kréien.

Dat wäert dann awer tëschent 2 an 3 Méint warscheinlech daueren, deemno wéi vill Demanden an enger Kéier erakommen.

Mee wéi gesot an deem Fall huet een dann nach eng Kéier, déi Famill vu 4 Leit hätt dann nach eng Kéier, dat Urecht op déi 350 Euro.

Mir wëllen domadder virun allem emol deenen hëllefen déi wéineg Revenu hunn hei am Land, déi méi Schwieregkeeten hunn elo déi Energiekäschten do ze decken, ze bezuelen.

An ech géing gären ophalen.

Ech géing ech nach e Chiffer mat op de Wee ginn, well fir eis um Familljeministère ass natierlech a ganz wichtegen Acteur, d’Office-sociallen hei am Land.

Mir hunn och de Moien am Kader vum Energiedësch mat de Fournisseure geschwat: wat geschitt wann en 1., 2., 3. Rappell geschéckt gëtt an d’kënnt keng Äntwert.

Dann nom 2., 3. Rappell informéieren si den Office social, deen dann och kann asprangen.

An ech hu gekuckt 2021 gouf am Ganzen 831 Mol e Secours vum Office social accordéiert fir d'Energiekäschten ze droen.

Dat ass eng Hëllef déi net muss rembourséiert ginn.

Dat sinn och net onbedéngt 831 verschidde Leit, mee et ass eeben 831 Mol datt d’Office-sociallen agesprongen si fir de Leit ze hëllefen hier Energiekäschten ze bezuelen.

Dat huet am Ganzen 167.484 Euro ausgemaach vun Aiden, wéi gesot déi net remboursabel waren.

Also d’Office-sociallen dat ass och an hirer Aarbecht, ech hunn och nogefrot bei hinnen, bis elo spieren si dat nach net datt méi Demande fir dëst Joer do wieren, mee esou wéi mir dat de Moien och erkläert kruten, dat kënnt jo eréischt méi spéit.

Wann een de Masuttstank bis muss fëllen, wann d’Rechnunge bis kommen, d’Ofrechnunge kommen - Eréischt da wäerte mir och wierklech de reellen Impakt gesinn a mir hoffen, datt mat der Energieprime a mat der "Allocation vie chère", déi mir dann nach eng Kéier an d’Luucht gesat hu fir dëst Joer, datt mir et do ofgefiedert kréien an datt mir de Leit do ganz konkret, déi wou et brauchen, kënnen hëllefe fir hier Energiekäschten ze bezuelen.

Merci.

[Xavier Bettel]

Den Här Fayot.

[Franz Fayot]

Merci villmools an och e schéine gudde Mëtte vu menger Säit.

Ech ka mech zimmlech kuerz faassen.

Ech mengen d’Kolleegen hunn alles explizéiert.

Ech géif just gäre soen datt ech fir d’éischt emol Merci soen, fir déi gutt Zesummenaarbecht an deem Grupp dee mir haten.

En interministerielle Grupp wou mir effektiv zesummen versicht hunn eis Gedanken ze maachen wéi mir am Beschte kéinten dee Kafkraaftverloscht opfänken, dee mir an der Suite vun der Energiekris gesinn.

Deen engersäits natierlech provozéiert ginn ass duerch d’Reprise post-pandémique, d.h. déi weltwäit Reprise déi fir d’éischt emol d’Energiepräisser an d’Luucht gedriwwen huet, an duerno natierlech nach weider ugekuerbelt vun der Ukrainkris.

Ech mengen datt dat heiten e kompletten, equilibréierte Pak ass, wou mir och konform zu der Motioun déi an der Chamber gestëmmt ginn ass, wierklech och do intervenéiere wou et am meeschte gebraucht ass, bei deene Stéit déi wierklech am meeschten drop ugewise sinn, wou déi Energiepräisserhéijungen am meeschten aschloen.

An da kombinéiert mat där Mesure, wat den Elektrizitéitspräis ugeet an och och beim Gas,

wierklech e kompletten "Package" maachen, deen och do ukënnt wou e muss ukommen.

Et ass elo esou datt natierlech deen Deel wat d’Betriber ugeet fir de Moment nach net sprochräif ass.

Mir sinn eis de Moie bewosst ginn op deem Energiedësch datt dat e ganzt komplext Thema ass: d’Kompositioun vun den Energiepräisser, déi verschidden Energiequelle sinn natierlech

och ganz divers wat hier Marchéen ugeet.

De Gas e ganz anere Marché wéi d'Elektrizitéit, a wann een do wëll intervenéieren um Präis, ass dat natierlech eng ganz komplex Saach.

Dofir si mir am gaangen dat nach ze analyséieren.

Do gëtt et eng Partie Pisten déi mir hunn, déi mir kënnen aktivéieren, mee do si mir nach net esou wäit.

Et ass och esou datt dës Woch am Claude Turmes sengem Energie-Conseil wäert eng nei "Toolbox" ausgeschafft ginn, fir eeben och op der Energie ze intervenéieren, déi de Memberstaaten et dann erméiglecht fir nei Instrumenter méiglecherweis anzesetzen.

Dir wësst datt mir de Problem hunn datt mir keng "Aides d’État" kënne ginn déi spezifesch op d’Energie cibléiert sinn, esou datt mir musse kucken, wat fir eng aner Instrumenter mir hunn.

Do komme verschidde Pisten a Fro a mir hoffen datt déi nei "Toolbox" vun der Kommissioun eis e bëssi méi Marge de Manoeuvre gëtt wéi dat wat mir fir de Moment hunn.

Mee mir sinn eis awer ganz bewosst, ech si mir däers akut bewosst als Minister en Charge vun der Industrie, datt eng Partie Industriebetriber fir de Moment à Perte schaffen, well d’Energie einfach net 2 Mol esou deier ginn ass, mee 4, 5 Mol esou deier ginn ass, d.h. datt si sech wierklech froen ob si iwwerhaapt nach solle produzéieren.

An en änlecht Bild gëtt et och bei kléngen a mëttlere Betriber déi wierklech à Perte schaffen, déi deelweis wierklech an dramatesche Situatioune sinn, a wou mir eis ganz bewosst sinn

datt mir mussen intervenéieren.

An dofir wäerte mir wa mir prett si mat deem Package, och dozou natierlech nach eng Kéier kommunizéieren, mam Yuriko Backes a mam Lex Delles déi och hei concernéiert sinn,

a natierlech och mam Claude Turmes.

Mee de Message ass haut och ganz kloer un d’Ekonomie, un déi ganz Ekonomie, datt mir se natierlech net wäerten am Stach loossen, datt mir eis bewosst sinn, datt no der Pandemie

wou et jo schonn eng extreem schwéier Zäit war, wou mir och jiddereen opgefaangen hunn,

hei och wäerte keen am Plang loossen.

Mee mir wëllen dat net maachen op eng Aart a Weis wou mir iwwert jiddereen e bëssi Sue streeën.

Mir wëllen dat maachen op eng cibléiert Aart a Weis fir datt et wierklech och do ukënnt wou et muss ukommen.

Ech soen Iech Merci.

[Xavier Bettel]

Just nach fir ze preziséiere well mir haten och doriwwer am Conseil européen diskutéiert, d’Kommissioun ass jo am gaangen u verschidde Punkten ze schaffen, an de Probleem bei de Betriber dee mir hunn ass och d’Aides d’État, déi direkt da kënnen invoquéiert ginn oder aner Punkten.

An dowéinst ass et wichteg datt een ofwaart wat d’Kommissioun elo vu Reegelen a vu Flexibilitéit an de reegelen déi si eis ugekënnegt huet am Conseil européen virgesäit, déi ginn dës Woch presentéiert an dofir kann dat och nach e bëssi daueren.

Voilà an elo ass et un Iech.

[Persoun am Sall]

Ech géif Iech just bieden d'Froen un den Här Premierminister virzezéie well mir musse leider a 5 Minutte goen.

[Journaliste]

Et koum eng Demande aus der Ukraine fir d’Ukraine an der EU opzehuelen.

Wéi positionéiert sech Lëtzebuerg an där Fro?

[Xavier Bettel]

Dat hunn ech virdru gesot mir sinn am gaangen... den ONA ass deen deen am Moment responsabel ass fir den Accueil vun deene Leit déi hei zu Lëtzebuerg ukommen.

Mee mir sinn eis bewosst datt et e Risk ass, datt d’Well méi grouss gëtt, wéi dat wat den ONA am Moment packt.

Dofir och d’Inneministesch déi gekuckt huet mat de Gemengen, wat do vu Méiglechkeete besteet, an do gëtt eeben och gekuckt wat vun éischte Mesure ka geholl ginn.

Mir haten och schonn eng Diskussioun, mee den Här Asselborn konnt de Moien net do sinn, well hien am Conseil des droits de l’homme zu Genève war.

Mee z.B. kréien ech ganz vill Messagen: kéint ee net Familljen ophuelen, kënne mir do net hëllefen?

An do muss ee kucken, well mir hunn zu Lëtzebuerg jo d’Croix Rouge, mir hunn d’Caritas an aner Organisatiounen déi do sinn, wat do de Lien ka sinn, mee wäerten op jidder Fall eis Responsabilitéit... mir hunn se ëmmer... ëmmer gedroen.

An ech wëll Iech just drun erënneren, datt all Land eng Kéier a senger Geschicht Flüchtling war.

An all Land hate mir Flüchtlingen.

Mir waren hei en aarmt Land, vill Leit hunn eist Land verlooss fir iwwerhaapt eng besser Zukunft ze kréien.

Vill Leit hunn... an ech si frou doriwwer, de Wee fonnt Lëtzebuerg ze verloossen an deenen däischtersten Zäiten déi mir hei fonnt hunn, well soss hätten se keng Iwwerliewenschance gehat.

Wa mir net bereet sinn ... hei awer Solidaritéit ze weisen, an deene Leit déi haut alles,...

wann Dir Tëlee kuckt, Leit déi alles stoe loossen, déi just eng Tut mathuelen, e Sportsak mathuele mat deene Saachen,... a ganz oft d’Famill esouguer trennen, well wann de Mann

tëschent 18 a 60 Joer huet och nach muss sur place bleiwen...

Dat sinn dramatesch Geschichten.. a wa mir deenen net kënnen e bëssi Hoffnung ginn, e bëssen Normalitéit an hirem Liewen, dann huet een an enger Unioun näischt verluer, an dowéinst... mir wäerten eis Responsabilitéit och droen, mee... de Fait ass, mir hunn am Moment Kapazitéiten, mee mir wëssen net wéi grouss déi Well ka ginn.

An dofir preparéiere mir och schonn datt falls d’Well méi grouss géif ginn, och do kënnen eis Solidaritéit ze beweisen.

[Journalist]

Meng Fro war éischter et koum eng Ufro fir Member vun der europäescher Unioun ze ginn aus der Ukrain....

[Xavier Bettel]

A pardon, ech héieren zimmlech schlecht hei, pardon ech hunn Iech schlecht verstanen...

Also...ech hunn d’Info...hat Dir et verstanen...nee? Och net...

Also ech hunn déi offiziell Demande nach net kritt.

Ech hunn awer matgedeelt kritt datt dat eng Demande vun der Ukrain wier.

Do sinn e puer Saachen.

Déi éischt Saach ass, et gi Critèren... et gi Critère vu Kopenhagen, déi si festgehale ginn...

1. Saach.

Déi 2.Saach ass wa mir dat awer wëllen änneren da musse mir d’Traitéen änneren.

An 3. wat een och net sollt vergiessen ass datt Georgien a Moldawien net an enger vill méi einfacher Situatioun am Moment sinn.

Dowéinst an an der Unioun,... mir gehéieren net zu deenen déi blockéieren.

Mee an der Unioun riskéiere mir déi Solidaritéit déi mir am Moment hunn, op d’Spill ze setzen wa mir elo géife probéieren de "Forcing" ze maachen, wou dann duerno awer deen een oder deen anere kéint blockéieren.

Dowéinst mir sinn der Meenung datt ee muss hinnen déi Perspektiv net nëmmen.... "take notes", mee och soen datt se eng europäesch Perspektiv hunn.

Fir eis wier dat schonn e wichtege Schratt, wéi einfach ze soen: mir huelen... mir stelle fest dat dir eng europäesch Perspektiv wéilt hunn. Nee.

Är Zukunft ass och do mee et ginn awer Critèren déi ze respektéiere sinn.

Ausser den Traité géif geännert ginn, mee dat ass och net vun haut op muer gemaach.

Mee déi Demande...ech hunn se selwer nach net formell gemaach kritt, ech hat Gespréicher, ech hu Kontakt mam ukrainesche Premierminister, op mannst 1 bis 2 Mol den Dag am Moment.

Och mam Staatschef hu mir reegelméisseg Kontakt.

Ech weess datt déi Demande do ass.

Mee vergiesst net Moldawien, mir dierfen net Georgien vergiessen, mir dierfen net d'Reegele vergiessen, a mir dierfen net déi Solidaritéit eng Kéier op d'Spill setzen.

Dat heescht mir sinn net déi di bremsen, mir sinn ëmmer gewiescht fir den Elargissement wann d'Critèren och erfëllt sinn.

[Journalist]

Erlaabt mir just nach eng lescht Fro.

Dir hutt elo vun deene Kontakter mat der Ukrain.. datt Dir och mam President permanent a Kontakt wiert.

Gëtt et och diplomatesch Gespréicher mat russesche Vertrieder vun der Lëtzebuerger Regierung aus?

[Xavier Bettel]

Am Moment net vu menger Säit. Ech kann Iech elo net soen op den Ausseministère Kontakt huet mat hinnen, mee d’Russen hu selwer decidéiert den diplomatesche Kontakt mat der Aussewelt ze schneiden, an d’Waffen am Plaz d'Diplomatie an d’Gespréicher ze sichen.

Wann eng Volontéit do ass vun de Russe fir sech zesummen un en Dësch ze setzen an no Léisungen zu sichen soll een ni d'Dier zoumaachen an d’Ukrainer sinn déi éischt, déi awer konfrontéiert sinn an déi gesot hunn: “Ok, mir fänken un”.

Dat sinn déi éischt déi concernéiert sinn.

An ech weess datt Gespréicher am Moment stattfannen, ech weess net ob se elo fäerdeg sinn oder net.

Mee dat gëtt... wann net geschwat gëtt fanne mir keng Léisung.

Wa mir eng Deseskalatioun wëllen dann ass dat just iwwert Diplomatie.

Dat wat mir scho säit Deeg och soen.

Waffe brénge just Leed, Doudeger a Blesséiert a Blessuren.

[Journalist]

Moien. Joseph Gaulier, l'Essentiel.

Première question c'est par rapport au Luxembourgeois qui se trouvent en Ukraine.

Donc hier il y en avait 15 de ce qu'on m'avait dit.

Est-ce que vous avez des nouvelles, est-ce que vous savez s'ils se trouvent en sécurité.

Et une 2e question: C'est par rapport au gaz.

Alors sans parler des prix mais est-ce que vous pouvez garantir un approvisionnement qu'on aura du chauffage tout l'hiver si Monsieur Poutine décidait de fermer le robinet brutalement?

[Xavier Bettel]

Ech wäert op déi éischt Fro äntweren an dann dem Energieminister direkt d’Wuert weider gi fir déi 2. Fro.

Di éischt Fro: ech hunn et virdrun erkläert, den Här Asselborn war de Moien zu Genève.

Et ass deen deen ëmmer déi genau Zuel huet vun deene Leit déi an der Ukrain waren.

Ech weess datt mir do,... an dofir virdrun och de belschen Autoritéiten an de Konsulservicer Merci gesot, déi Meescht sinn oder op der Grenz oder iwwer der Grenz oder un der Grenz.

Mir kréien och nach Kontakter vu Leit déi mat Lëtzebuerger bestuet sinn, déi awer net Lëtzebuerger sinn, mee déi awer mat Lëtzebuerger bestuet sinn déi awer nach dohanne sinn, déi och am gaange sinn... déi dann en anere Pass hunn d.h. déi och eng aide consulaire gefrot hunn bei hirem “pays d’origine”, mee wou mir awer och e Kontakt hunn.

An eis Aide consulaire och hei zu Lëtzebuerg, deenen a ganz grousse Merci, well déi hunn och déi lescht Deeg 24 Stonnen op 24 geschafft fir d'Leit och ze guidéieren, ze organiséieren.

Wann Departe waren, hunn si esouguer d'Departen zesumme koordinéiert.

Also do ass wierklech eng super Aarbecht och vun onse Beamte gemaach ginn.

[Claude Turmes]

Also beim Gas ass et esou datt mir als Lëtzebuerg an engem Belsch-Lëtzebuerger Gasmarché sinn.

Dee Gasmarché gëtt alimentéiert vun enger Pipeline aus Norwegen, eng Pipeline aus Holland, an eeben och Pipelinen, also och LNG, also Flësseggas.

An zu Zeebruges an der Belsch ass ee vun de gréisste Flësseggashäfen, esou datt mir vun dohier geographesch an Europa op enger Plaz si wou eis Gasversuergung ganz sécher ass.

[Journalist]

Pierre Sorlut pour le Land.

Vladimir Poutine est sur la liste des personnes sanctionnées depuis vendredi dernier.

Est-ce que Vladimir Poutine a une partie de sa fortune au Luxembourg?

[Xavier Bettel]

Je n’en sais rien....

Je suis très content qu'en tant que Premier ministre je ne suis pas informé de qui a des comptes ou qui n'a pas compte au Luxembourg.

[Journalist]

Eng Fro un Iech Här Bettel.

Elo mat de Sanktiounen wéinst SWIFT am Lëtzebuerger Finanzwiesen, wäerten do eventuell och Lëtzebuerger Banke musse stabiliséiert ginn?

[Xavier Bettel]

Mir hu keng direkt Informatiounen elo wéi de Fall ass.

Ech krut just matgedeelt datt verschidde russesch Banken déi awer elo net zu Lëtzebuerg hiren Haaptsëtz hu schonn un d'Schleidere kéimen, mat Succursalen.

Dat ass dat wat ech als Informatioun kritt hunn.

Ech hunn nach keng esou eng Informatioun déi zu Lëtzebuerg ass.

Ech hunn Iech virdru gesot, mir kënnen net eng Finanzplaz hunn déi ee vun de Fleuroen ass vun eiser Ekonomie, vun deem mir alleguerten all Dag wëlle profitéieren an dann op eng Kéier näischt méi wëllen domadder ze dinn hunn.

Mir hu Reegelen, déi Reegele gi respektéiert.

A wa mir haut duerch Sanktiounen déi fir Fridde sinn.. déi fir Fridde sinn.. e Präis ze bezuelen hunn, si mir bereet deen ze bezuelen.

Fir mech...jo ok.

[Journalist]

Elo mol ofgesi vun de Präisser vum Gas Ass et haut dann nach iwwerhaapt vertrietbar fir iwwerhaapt russesche Gas ze kafen?

[Claude Turmes]

Ech mengen déi Situatioun déi wäerte mir den Mëtteg zu Bréissel bei den Energieministeren diskutéieren.

Et ass natierlech esou, ech ginn Iech e Beispill: Éisträich huet 80% Kontrakter mat Gasprom.

Dat heescht du kanns elo natierlech moralesch dech dohistellen a soen: vu muer de Moien un, kee russesche Gas méi an Éisträich.

Mee et si verschidden europäesch Länner déi haten historesch extreem héich Undeeler vu russeschem Gas.

Dat wat mengen ech dat Allerwichtegst ass, wéi bereede mir de nächste Wanter vir, an dat ass och ee vun den Haaptthemen de Mëtten.

Mäi Kredo säit e puer Méint ass: mir mussen onbedéngt d’Gas-Späicher déi mir an Europa hunn vill méi streng reegelen.

An déi gutt Noriicht ass ech hunn am Oktober ugefaangen un deem Briet do ze bueren.

An an Däitschland kënnt z.b. am Abrëll elo e neit Gesetz...

An Dir musst verstoen, Däitschland war bis elo e Land dat war ëmmer komplett dogéint seng Gas-Späicheren ze reegelen, Huet och kee Probleem gesinn, datt Gasprom quasi 50% vu senge Gas-Späicher, quasi elo Gasprom gehéieren.

An ass dëse Wanter natierlech extreem ugeschass ginn doduercher.

An dofir ass elo eng grouss Volontéit datt mir bei deene Gas-Späicher weider maachen.

An och d’europäesch Kommissioun huet dat elo verstanen, an dat wäert en Deel si vun der Toolbox déi op den Dësch kënnt.

Datt mir d’Gas-Späicher elo esou reegelen, datt se virum nächste Wanter voll sinn, fir datt mir och fir dee nächste Wanter gutt gerëscht sinn.

Gutt wann nach Froe sinn un mech géif ech och vläicht bieden datt mir se elo direkt huelen, well ech muss och relativ schnell elo fort op de Conseil.

[Xavier Bettel]

Jo ech géif gären dorobber uschléissen iwwert d'Zouliwwerung.

Dir hutt jo vun enger Energieversécherung... am Moment gesäit et jo nach ok aus...

Wéi ass et da fir nächste Wanter...wa Russland elo...

D'Fro ass: Ka Lëtzebuerg dëse Wanter ouni russesche Gas oder Pëtrol auskommen?

[Claude Turmes]

Also mir hunn de Virdeel datt mir hei zu Lëtzebuerg quasi keen oder net ganz vill Kontrakter hu mat Gasprom.

An Dir musst och verstoen, dat hei ass net dem Putin säin éischte Gaskrich.

De Putin huet schonn e Gaskrich gemaach 2008/2009 géint d’Ukrain.

En huet d’Ukrain vun engem Dag op deen aneren total dréche geluecht.

D’Ukrainer ware kal an Deeler vun Osteuropa haten och kee Gas méi.

Sengerzäit hat mir zwar a Westeuropa Gas, mee mir konnten en net liwweren an Osteuropa, well d’Pipelinen, déi sinn esou gewiescht, datt se just alles nëmme vu Russland Richtung Däitschland gaange sinn.

Duerno hu mir Ufank...also 2010, 11, 12, hu mir Suen an d’Hand geholl aus dem europäesche Budget a mir hunn 2 Saache gemaach: Dat éischt ass d’Leitunge sinn elo bidirektional.

Haut gëtt Polen aus Däitschland beliwwert.

Wann déi Méiglechkeet net virun e puer Joer geschafe gi wier, da wier Polen haut kal, well Russland och do schonn d’Leitung ofgespaart huet.

An dat Zweet ass datt mir LNG-Terminals gebaut hunn an doduercher och elo an dëser extreemer Situatioun kënne Gas aus der ganzer Welt a Richtung Europa kréien.

An déi 2 Äntwerten, wa mir déi net politesch duerchgesat hätten, 2011,12,13,14, da wiere mir elo schlecht drun.

Mee well mir deemools esou gutt geschafft hunn, an eigentlech no vir gekuckt hunn fir eis Ofhängegkeet mat Russland ofzebauen, si mir haut besser drun.

Eis eenzeg Schwaachstell ass elo nach d’Späicher an ech sinn iwwerzeegt, datt déi nächste Wochen do elo Neel mat Käpp gemaach ginn.

[Journalist]

Ech hunn dann och nach eng Kéier eng Fro. Vläicht fir ze erklären, ech mengen ech hunn et net richteg verstanen.

Déi Mesure fir de Gaspräis ze stabiliséieren.

Wéi soll dat ausgesinn? Ass dat kuerzfristeg, mëttelfristeg.

Laangfristeg hunn ech verstanen datt Dir wëllt op erneierbar Energie setzen, dat wësse mir.

Mee elo kuerz a mëttelfristeg, wat kënnt Dir do maachen?

[Claude Turmes]

Also beim Gaspräis ass et esou, dat ass de Präis deen elo vun allen Energieaarte bei den Haushälter am meeschte geklommen ass.

Dat kënne mir och an de Statistike weisen.

Wat mir elo maachen....mir.....wanns de ... e Privathaushalt, deen huet a sengem End-Gaspräis huet en Netzkäschten, en huet e puer aner Taxen, asw, an en huet an en huet de Präis deen en huet vum Marché.

De Präis vum Marché explodéiert an deen ze reegelen dat ass onméiglech.

Dat wat mir elo maachen ass déi Netzkäschten, déi d’Haushalter hunn déi Gas hunn déi senke mir of op Null.

An doduerch kënne mir quasi bis zu 500 Euro aspueren bei engem Duerchschnëttshaushalt.

An dat ass eng Moossnam.

Mir mussen elo nach e Gesetz kuerzfristeg änneren, mee mir hoffen datt mir do elo schnell vum Staatsrot dat zréckkréien, dat heescht dat probéiere mir elo an deenen nächste Wochen ëmzesetzen.

An da reperkutéiert sech dat och direkt bei den Avancen.

Dat heescht well d’Leit jo Avance bezuele bei hire Gasrechnungen... an eis Iddi ass datt mir et esou schnell wéi méiglech elo fäerdeg bréngen, och zesumme mat de Fournisseuren, dofir war et jo esou wichteg datt mir déi de Moie gesinn hunn, datt si dann och d'Avancen erofsetzen

an dat kënnt natierlech direkt bei de Leit un.

An dat zweet wat mir mat de Fournisseure geschwat hunn, wat ganz ganz wichteg ass,

ass dat wat d’Corinne, d’Madamm Cahen gesot huet, ass eeben déi Saach datt mir,... mir hunn e sophistiquéierte System.

Wanns de wierklech keng Suen hues an du hues wierklech näischt, da kanns de op d’Sozialamt goen.

Et ass natierlech wichteg datt d’Fournisseuren net direkt wann een eng Rechnung net bezilt een ofschalten, mee datt en 1. Rappell kritt, en 2. Rappell an eventuell en 3.Rappell

an dann eeben d’Zesummenaarbecht mat de Sozialämter sicht.

An och do hu mir elo d’Zouso vun de Fournisseuren datt si mat eis op dee Wee ginn, an dann hu mir dee System dee mir hunn, en place optiméiert.

[Journalist]

An déi 75 Mio. Euro déi den Här Bettel ganz am Ufank an d’Spill bruecht hat, ass dat eng Kombinatioun vun deenen 2?

[Claude Turmes]

Jo, vun deenen 3 well dat anert wat mir jo maachen ass déi Ofsenkung vun engem Deel och vun de Stroumkäschten, fir de Message no baussen ze ginn: mir sinn an enger Welt

wou d’fossil Energien, dat sinn erpressbar Energien.

Wa muer am arabesche Raum iergendeng Kris ass, da geet de Pëtrolspräis och duerch de Plaffong.

an dofir ass déi Energie déi eis manner ofhängeg mécht vun den Erpressungen, déi och nach déi Energie ass déi am éischten elo klimafrëndlech gëtt, dat ass de Stroum.

An dofir ass eise Message: Stroum ass stabil an dofir gitt eriwwer vun deenen Heizungen, déi extreem ofhängeg si vu fossillen Energien a Schwankungen eriwwer op Stroum an dat brénge mir dann och iwwert dat Instrument fäerdeg.

[Journalist]

Här Turmes, ech hätt nach eng Fro un Iech.

Wéi finanzéieren d'Netzbedreiwer dann elo de Reseau?

Kréien déi eng Kompensatioun vum Staat?

[Claude Turmes]

D'Netzbedreiwer déi kréien aus dem Budget dann eng Kompensatioun an dat kann ee relativ einfach rechnen dat ass iwwersiichtlech.

An dat hu mir an der Regierung diskutéiert an natierlech och elo de Moie mat de Fournisseuren.

[Journalist]

Kann een dann elo scho soe wéi een Afloss dat wäert op d'Inflatioun hunn.

An dann och nach déi Mesuren déi den Här Fayot ugekënnegt hat, kann een do schonn ongeféier soen a wéi eng Richtung dat geet fir de Betriber ze hëllefen.

An déi 3.Fro: wie war beim Klimadësch dobäi?

Beim Energiedësch...pardon.

[Claude Turmes]

Soss fänk du e Mol u Franz.

[Franz Fayot]

Also déi Mesuren, déi mir huelen, um Gas a bei der Elektrizitéit, déi hunn natierlech een Effekt op den Index.

Déi bremsen d'Evolutioun vum Index awer e bëssen of.

Wéi staark dat de Fall ass, dat ass schwéier fir dat prezis ze berechnen. Et ass awer schonn esou, dass mir dovunner ausginn, dass d'Falen - net elo vun där Indextranche déi elo imminent ass - mee vun där duerno awer trotzdeem doduerch e bësse retardéiert gëtt.

Dat ass dat Eent. Déi aner Mesuren, bon, do gëtt et eng Rei Pisten, déi mer amgaange sinn ze kucken.

Eng ganz einfach an déi betrëfft d'Industrie, dat ass de Chômage partiel.

D'Kuerzaarbecht. Dat ass een Instrument wou mir kënnen iwwert ... wann d'Betriber net kënnen normal schaffen, duerch d'Energiepräisser, an doduerch zäitweileg hir Produktioun mussen nidderleeën, kënne mer dat iwwert d'Kuerzaarbecht opfänken.

Dat kënnt dem ganze "Secteur manufacturier" ze gutt, deen och ganz staark betraff ass vun deenen Haussen an da sinn eng Rei aner Instrumenter, déi mer amgaange sinn ze kucken an do ass et ebe komplizéiert, well mer dat mussen op eng granulär Aart a Weis maachen.

Dat heescht, dass mer wierklech musse kucken, dass et do ukënnt bei deene Betriber, wou et gebraucht gëtt an do ass all Betrib am Fong een eenzele Fall, souwuel an der Industrie, wéi och bei de klengen a mëttlere Betriber, well et gëtt déi Betriber, déi um Spot kafen.

Dat heescht déi voll dem Marché exposéiert sinn. An et gëtt déi Betriber, déi e Vertrag hunn iwwert länger Zäit an dann hänkt et natierlech dovun of, wéini deen à échéance kënnt an do hänkt et dann och dovunner of, wéi haart déi betraff si vun der aktueller Situatioun.

Dat heescht dat sinn alles Krittären, déi do mat eraspillen an déi mir musse kucken fir eng Léisung ze fannen a fir e Package ze fanne fir d'Entreprisen.

[Corinne Cahen]

Also vun eiser Säit, de Moien, waren nieft dem Premier an ons 3 nach den Här Bausch dobäi an d'Madamme Backes an d'Madamme Lenert waren digital zougeschalt.

[Claude Turmes]

Déi Lëscht vun de Fournisseure kënne mir Iech ginn.

Also wann ech se elo opzielen, da maachen ech dat warscheinlech esou schnell, datt Dir se och net all matgeschriwwe kritt.

Dir kritt déi Lëscht. Ech mengen dat ass kee Geheimnis.

Ech soen Iech Villmools Merci an ech maache mech dann an den Energie-Conseil.

[Corinne Cahen]

Äddi.

Also mir ginn zur selwechter Zäit, den Här Fayot an ech.

Elo kënnt Dir wiele wiem Dir eng Fro wëllt stellen, wann Dir nach eng hutt.

[Franz Fayot]

Okay, Merci.

[Corinne Cahen]

Okay, ma da soe mir Iech Villmools Merci.

An e schéinen Dag!